50-ročná herečka sa pripojila na sociálnu sieť v utorok, informuje Etonline. Jej prvým príspevkom je fotka so všetkými jej kolegami z legendárneho seriálu Priatelia - s Lisou Kudrow, Courteney Cox, Mattom LeBlancom, Davidom Schwimmerom a Matthewom Perrym.
Do popisku k fotke hviezda napísala: "A teraz sme priateľmi už aj na Instagrame. AHOJ, INSTAGRAM," a doplnila aj mávajúceho smajlíka. Fotku zrejme odfotila počas spoločnej večere u Courteney Cox. Jennifer sa o plánovanom stretnutí zmienila už minulý týždeň v Howard Stern's Show.
Na Instagrame ju okamžite privítalo mnoho celebrít, medzi nimi aj Reese Witherspoon svojim komentárom: "Huráá! Vítaj na instagrame, Jen!" Sama Jennifer momentálne sleduje 98 účtov, medzi nimi je mnoho hviezd, ktoré s ňou účinkovali v rôznych filmoch a seriáloch, ale aj jej bývalý partner Justin Theroux. Naopak, herečku už po prvom dni sleduje 1,4 milióna fanúšikov a ďalší pribúdajú.
Minulý mesiac oslavoval kultový seriál Priatelia 25. výročie a jej kolegyne, seriálová Phoebe a Monica, jej dali výrazne najavo, že by sa tiež mala pripojiť k tejto sociálnej sieti.
Ešte minulý týždeň dostala Jennifer otázku, či si spraví účet na Instagrame. Jej odpoveď bola neurčitá: "To, čomu odolávate, pretrváva," čím narazila na fakt, že sociálne médiá sa stali pevnou súčasťou našej spoločnosti.
Jedna z vecí, kvôli ktorej bola herečka v pokušení urobiť si účet na tejto sieti, je, že má väčšiu kontrolu nad tým, čo sa tam vonku hovorí. "Môžem opraviť nejaké nezmysly a hlúposti, ktoré sa často objavia," povedala.